钦定古今图书集成/方舆汇编/边裔典/第029卷 > 又 前人
## 钦定古今图书集成/方舆汇编/边裔典/第029卷 > 又 前人

敕《鸡林州大都督新罗王金兴光。贺正谢恩》，两使继
至，再省来表，深具雅怀。卿位总一方，道逾万里，纯诚
见于章奏，执礼存乎使臣，虽隔沧溟，亦如会面。卿既
能副朕虚己，朕亦保卿一心。眷言恳诚，每以嗟尚。况
文章礼乐，粲焉可观；德义簪裾，浸以成俗。自非才包
时杰，义合本朝，岂得物土异宜，而风流一变？乃比卿
于鲁卫，岂复同于藩服，朕之此怀，想所知也。贺正使
金义质及祖荣相次永逝，念其远劳，情以伤悯，虽有
宠赠，犹不能忘，想卿乍闻，当甚轸悼。近又得《思兰表》，
称，“知卿欲于𬇙江置戍，既当渤海冲要，又与禄山相
望，仍有远图，固是长策。且蕞尔渤海，人已逋诛，重劳
师徒，未能扑灭，卿每嫉恶，深用嘉之。”警寇安边，有何
不可，处置讫，因使以闻，今有少物答卿厚意，至宜领
取。春暮已暄，卿及首领百姓并平安好，遣书指不多
及。